CELEX: 62009TN0458
Language: el
Date: 2009-11-13 00:00:00
Title: Υπόθεση T-458/09: Προσφυγή της 13ης Νοεμβρίου 2009 — Slovak Telekom κατά Επιτροπής

16.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 11/36
            
         Προσφυγή της 13ης Νοεμβρίου 2009 — Slovak Telekom κατά Επιτροπής
   (Υπόθεση T-458/09)
   2010/C 11/67
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Slovak Telekom a.s. (Μπρατισλάβα, Σλοβακική Δημοκρατία) (εκπρόσωποι: M. Maier, L. Kjølbye και D. Geradin, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Στην παρούσα υπόθεση, η προσφεύγουσα ζητεί την ακύρωση της αποφάσεως της Επιτροπής C(2009) 6840, της 3ης Σεπτεμβρίου 2009, με την οποία κλήθηκε, σύμφωνα με τα άρθρα 18, παράγραφος 3, και 24, παράγραφος 1, του Κανονισμού 1/2003 του Συμβουλίου (1), να παρέξει πληροφορίες στο πλαίσιο της υποθέσεως COMP/39523 — Slovak Telekom κατά τη διαδικασία του άρθρου 82 ΕΚ, καθώς και με την οποία επιβλήθηκαν περιοδικές χρηματικές ποινές σε περίπτωση μη συμμορφώσεως προς την απόφαση.
   Προς υποστήριξη των αιτημάτων της, η προσφεύγουσα προβάλλει τρεις λόγους ακυρώσεως.
   Πρώτον, η προσφεύγουσα ισχυρίζεται ότι η προσβαλλόμενη απόφαση παραβαίνει το άρθρο 18, παράγραφος 3, του κανονισμού 1/2003 σχετικά με πληροφορίες αφορώσες περίοδο προηγούμενη της προσχωρήσεως της Σλοβακικής Δημοκρατίας στην ΕΕ. Κατά την άποψη της προσφεύγουσας, προ της ημερομηνίας αυτής η Επιτροπή δεν ήταν αρμόδια να εφαρμόσει κανόνες του κοινοτικού δικαίου σε συμπεριφορά εντός της επικράτειας της Σλοβακικής Δημοκρατίας· ως εκ τούτου, δεν δικαιούται να χρησιμοποιεί την εξουσία έρευνας που της απονέμει το άρθρο αυτό προκειμένου να λάβει πληροφορίες αφορώσες την ίδια περίοδο.
   Δεύτερον, η προσφεύγουσα ισχυρίζεται ότι η προσβαλλόμενη απόφαση παραβιάζει την αρχή της δίκαιης διαδικαστικής μεταχειρίσεως που προβλέπει το άρθρο 41, παράγραφος 1, του Χάρτη των Θεμελιωδών Δικαιωμάτων. Η έρευνα της Επιτροπής σχετικά με τη συμπεριφορά της προσφεύγουσας για την περίοδο κατά την οποία οι κανόνες του κοινοτικού δικαίου δεν ετύγχαναν εφαρμογής και δεν υπήρχε υποχρέωση συμμορφώσεώς της με τους κανόνες αυτούς, ενδέχεται να θίγει τα συμφέροντα της προσφεύγουσας.
   Τρίτον, η προσφεύγουσα υποστηρίζει ότι η προσβαλλόμενη απόφαση παραβιάζει την αρχή της αναλογικότητας, όπως εκφράζεται στο άρθρο 18, παράγραφος 3, του κανονισμού 1/2003, κατά το οποίο η Επιτροπή είναι αρμόδια να ζητεί από τις επιχειρήσεις να παρέχουν κάθε αναγκαία πληροφορία. Ειδικότερα, η προσφεύγουσα υποστηρίζει ότι η Επιτροπή δεν απέδειξε τον αναγκαίο σύνδεσμο μεταξύ των αιτηθεισών πληροφοριών που αφορούν περίοδο προ της προσχωρήσεως και της φερόμενης παράνομης συμπεριφοράς της μετά την 1η Μαΐου 2004. Ως εκ τούτου, κατά την άποψη της προσφεύγουσας, πληροφορίες ή έγγραφα που αφορούν την προ της προσχωρήσεως περίοδο δεν είναι αναγκαία προκειμένου να εκτιμήσει η Επιτροπή αν η μετά την προσχώρηση συμπεριφορά της προσφεύγουσας συμμορφώνεται με τους κανόνες του κοινοτικού δικαίου.
   
      (1)  Κανονισμός του Συμβουλίου (ΕΚ) 1/2003, της 16ης Δεκεβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1)